A bíróság jogerősen ötmillió forintra kötelezte a Pesti Srácok nevű portált, mert a lap valótlanságokat írt Juhász Péter, az Együtt nevű párt egykori politikusáról. Csakhogy Juhász szerint a lap a jogerős ítélet ellenére sem fizette ki neki a sérelemdíjat. Bár egy korábbi ügyvédi felszólításra Juhászék azt a választ kapták, hogy november 10-ig fizetni fognak neki, ez nem történt meg.

„A mai nappal megindítom a végrehajtást, aminek a vége a felszámolásuk lehet, ha nem fizetnek – írta Juhász a Facebookon. – Nem mondom, jól jönne a pénz, hiszen a perköltséget, illetéket, ügyvédi költséget ki kell fizetnem, de ha ez az ára, hogy megszűnik a Pesti Srácok, nekem megéri!”